**Anorektalna manometrija – uputa za bolesnika**

**Što je anorektalna manometrija?**

Anorektalna manometrija je test koji se provodi kod pacijenata s konstipacijom ili fekalnom inkontinencijom. Ovaj test mjeri tlakove u završnom dijelu debelog crijeva, mjeri postojanje osjeta kao i živčanih refleksa koji su potrebni za normalno funkcioniranje crijeva.

**Priprema za anorektalnu manometriju**

Uzmite jedan-dva glicerinska čepića 3 sata prije Vašeg termina. Ne smijete ništa jesti ni piti dva sata prije dijagnostičke procedure. Ukoliko ste dijabetičar, možda će biti potrebno prilagoditi dozu hipoglikemika.

Lijekove koje uzimate redovito, možete uzeti s malom količinom vode najkasnije 2 sata prije procedure.

**Kako se radi anorektalna manometrija?**

Procedura traje otprilike 30 minuta. Od Vas će se zatražiti da se preobučete u jednokratne gaće. Medicinsko osoblje će Vam objasniti postupak, i odgovoriti na Vaša pitanja.

Bolesnik tijekom pretrage leži na lijevom boku. Tanki kateter s balonom na vrhu postavi se u završni dio crijeva. Kateter je povezan s uređajem koji mjeri tlak. Tijekom procedure u balon će se upuhivati zrak, kako bi se potaknuli normali refleksni putevi. Od Vas će se također zatražiti da voljno kontrahirate mišiće ispitivanog područja, da ih opustite ili pak da tiskate. Tijekom ovih manevara mjere se tlakovi analnog sfinktera, te se ispituje postojanje refleksnih puteva i osjeta distenzije završnog crijeva, urgencije na defekaciju te intenzivne urgencije.

Nakon testa možete se slobodno vratiti svojim dnevnim aktivnostima.

Liječnik-ispitivač će Vam naknadno dostaviti rezultate mjerenja.